- Hindi News
- National
- ऑटो में रखे छह बैग से मिली डेढ़ करोड़ रुपए की चांदी, तमिलनाडू के कारोबारी पकड़े गए
ऑटो में रखे छह बैग से मिली डेढ़ करोड़ रुपए की चांदी, तमिलनाडू के कारोबारी पकड़े गए
तमिलनाडू से दो कारोबारी मंगलवार देर रात 6 बैग में 368 किलो चांदी के जेवर लेकर ट्रेन से रायपुर पहुंचे। ऑटो में बैठकर कारोबारी सदर बाजार जा रहे थे, तभी पुलिस ने स्टेशन रोड गुरुद्वारे के पास ऑटो रोक लिया। जैसे ही पुलिस ने बैग चेक किए, खुद हैरान रह गई क्योंकि सभी चांदी और इसके जेवरों से भरे पड़े थे। बैग में रखी चांदी की कीमत डेढ़ से 1.60 करोड़ रुपए बताई जा रही है। पुलिस ने यह सूचना तुरंत ही इनकम टैक्स, सेल टैक्स और सेंट्रल एक्साइज विभाग को दे दी। अफसरों ने थाने पहुंचकर दोनों कारोबारियों से पूछताछ की है। सूत्रों के अनुसार कारोबारियों ने 300 किलो चांदी का हिसाब पेश किया है। बाकी का तो हिसाब ही प्रस्तुत नहीं कर सके हैं।
पुलिस अफसरों ने बताया कि सैलम, तमिलनाडु के जी मादेश्वन और गोविंदराज मंगलवार रात कोच्ची एक्सप्रेस से रायपुर पहुंचे। स्टेशन के बाहर ऑटो किया और कुली की मदद से बैग को ऑटो में रखवाया । स्टेशन से बाहर निकलने के बाद पुलिस ने उन्हें गुरुद्वारे के पास रोक लिया। बैग की जांच करने पर उसमें चांदी के पायल, करधन और चुड़िया मिली। दोनों को थाने ले जाया गया। मादेश्वन ने खुद को सराफा कारोबारी बताया है। सैलम में चांदी के जेवर बनाते है। गोविंदराज उनका कर्मचारी है। पुलिस दोनों से पूछताछ कर रही है।
मादेश्वन ने बुधवार को 5 ज्वेलरी दुकानों को बिल पुलिस के पास पेश किया है। इसमें वीएस ज्वेलर्स सदरबाजार, राजधानी ज्वेलर्स बूढापारा, एसएस सिल्वर ज्वेलर्स नाहटा मार्केट, कैलाश ज्वेलर्स सदर बाजार है। एक दुकान बलौदाबाजार का चक्रपानी ज्वेलर्स है। पांच दुकानों का 300 किलो चांदी का बिल है। 68 किलो 475 ग्राम का हिसाब नहीं मिल पाया है। मादेश्वन ने पुलिस को बयान दिया है कि वह पहले भी रायपुर आता रहा है। चांदी को जेवर तैयार करके सप्लाई करते हैं।
रायपुर और बलौदाबाजार के मिले बिल
70 फीसदी चांदी ही शुद्ध
पुलिस ने जब्त चांदी की जांच कराई है। उसमें 70 फीसदी शुद्ध चांदी है। 30 फीसदी चांदी मिलावटी है। पूरा जेवर शुद्ध चांदी से नहीं बनाया गया है। सूत्रों के अनुसार सराफा कारोबारी कई तरह के टैक्स से बचने के लिए गुपचुप तरीके से बाहर से जेवर मांगते है। इससे उन्हें सरकार को टैक्स नहीं देना पड़ता है।
ज्वेलर्स ने कार्रवाई नहीं करने का बनाया दबाव
भारी मात्रा में चांदी मिलने की सूचना में आधी रात को भारी संख्या में कारोबारी गंज थाना पहुंचे थे। पुलिस के ऊपर कार्रवाई नहीं करने का दबाव बना रहे थे। पुलिस अफसर भी मौके पर पहुंच गए। चर्चा है कि कारोबारियों के दबाव में पुलिस ने दोनों कारोबारी को छोड़ दिया था। जेवर को जब्त कर लिया। सूत्रों के अनुसार कारोबारी के साथ कुछ और भी लोग थे, जो भाग निकले हैं। हालांकि पुलिस अफसरों ने इस बात से इंकार किया है। अफसरों के मुताबिक पुलिस दोनो युवकों को रात से ही बैठाकर रखी हुई थी। उनसे पूछताछ कर रही थी।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva